Марко Ганчев
Песен за старата песен

chitanka.info

Компанията ви не много пияна

май че много се е обидила,

задето не искам и аз да подхвана

старата песен за идола.

Старата песен, творена служебно,

от поети служебно искана,

днес е добила свойство вълшебно

да ви трогва душите наистина.

Додето малко по-старшите

се разнежват от стари шлагери,

вие го вършите с маршове

от света, разделен на лагери.

Пейте разчувствани песента си,

човек не пее на вятъра —

едва сега, след смъртта си,

нежност дари ви диктатора.

1968

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.